《多丽 南池重别孙恺似》
清代·沈岸登

正惊秋、满树风呜悽恻。卸归帆、系将小艇，慢携池上游屐。

计年来、剪灯割韭，共山茨，几度晨夕。蔗杖尊前，藤鞋天外，可堪回首，顿成夙昔。

黯然念、帝城分袂，离恨总难述。休重话、梁园弋钓，旧曰宾客。

有半折、荷风一面，乍眠柳带千尺。绕红泥、曲阑亭畔，且倒深缸溯流涤。

菱熟何时，蒲荒甚处，杜家诗思更谁觅。待君住、庾楼乘月，凭眺弄长笛。

应怜我、霜鬓半凋，醉帽檐侧。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。